Kgosi o lela ka tiriso ya dino
Kgosi wa kgotla ya Metsiaela mo Letlhakane, Rre Alfred Petelelo o lela ka tiriso ya bojalwa e e kwa godimo mo kgotleng e. Kgosi o buile jalo mo phuthegong ya kgotla e e neng e buisiwa ke mopalamente wa kgaolo ya Boteti botlhaba, Rre Sethomo Lelatisitswe bosheng. Kgosi a re seemo sa tiriso botlhatswa ya dino se baka dintwa tse fa gongwe di felelang ka dipolao, a tlhalosa gape gore go na le banana ba e a reng ba sena go dirisa ditagi ba bo ba ipopa digongwana ba tlhasela batho. Kgosi Petelelo a re o kopa gore go sekasekwe kgang e ya dino ka gore e senyetsa bana matshelo mme e le bone babusi ba kamoso. Mo kgannyeng e nngwe, kgosi o ne a supa gore batho ba Makolwane ba hudugetse mo kgotleng ya gagwe, a tlhalosa gore ba tlhoka go fiwa boroko. Kgosi o ne gape a supa fa metobetso e e dirisang ditshitswana e eswa ka bonako go bo go tsaya lobaka gore e baakanngwe a re gape e ja madi a mantsi. Banni ba ba fudusitsweng kwa Makolwane ba ne ba lela sa bohutsana ba tlhalosa gore ga ba tshele sentle ka gore banni bangwe ba a ba kgokgontsha ba re ga ba batlege mo Metsiaela, gape ba ne ba lela ka go re sekole se bana ba bone ba tsenang kwa go sone se kgakala, ba re mariga bana ba patelesega go emelela go santse go le lefifi, seemo se ba reng se ba baya mo diphatseng tsa go tlhaselwa ke dithubetsi. Ba ne gape ba ngongorega gore ba ne ba ntse ba phakisiwa dipeo le ntswa ba sena ditlankana tsa masimo mme jaanong go emisitswe. Ba botsa gore ke eng ba sa bewe mo ditshingwaneng tse ba ntseng ba lema mo go tsone. Mongwe wa banni ba kgotla eo, Rre Banyatsi Saluto a re ba batla go kopana le ba kabo ditsha, a supa gore peo ya batho ba ba neng ba hudusiwa kwa Makolwane ga e a dirwa sentle. A re ba beilwe mo ditsheng tsa bomaipafela fa bangwe ba beilwe mo lebale la metshameko. Rre Baratamang Abue a re ba na le dingwaga ba lela ka peo ya masimo le didiba go se thuso e ba e bonang. A re ba batla go lema le go nosa leruo ka di-tsa bone. Rre Manglo Maboatseleng o ne a botsa gore madi a ma 10million a kae ka ba ne ba solofetse gore ba tlaa direlwa mapagamelo a dibese. Rre Maboatseleng o ne gape a re ba kopa gore ba okelediwe dipompo, a tlatsa ka go re ga ba a phakisiwa dipeo go twe ke bo maipaafela. E rile a araba matshwenyego a bone mokhanselara wa kgaolo ya Metsiaela, Rre Boitshwarelo Mopedi a re o kopile gore go dirwe sekole se sebotlana mo kgotleng ya bone. Rre Mopedi a re ka kgang ya ditsha, o kopile ba kabo ditsha gore ba bontshe banni ba Metsiaela ditsha ba sa lopiwe madi, a tlatsa ka go re ga go na yo beilweng setsha mo go sa yo mongwe. E rile a ba kgwa dikgaba, mopalamente Rre Lelatisitswe a re sekole se teng se bana ba tsenang mo go sone e bile se sekgala se se lekanetseng. Mopalamente o ne a ba lekodisa ka tse di builweng kwa palamenteng e e fitileng le ditlhabololo tse di tsweletseng mo kgaolong. BOKHUTLO